**Făt-Logofăt**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O! Fete-Logofete,

Cu netede plete,

Cu părul de aur!

Stai, te odihneşte,

Că-n deal te pândeşte

Un negru balaur.

Frumoasă fetiţă,

Cu lungă cosiţă,

Cu mândru colan!

De dânsul n-am teamă,

Căci am pe-a lui seamă

Al meu buzdugan.

O! tânăr semeţe,

Cu blânde mândreţe,

Cu ochii de foc!

Balauru-i mare

Şi milă nu are…

Stai, ah! stai pe loc.

Luceafăr din stele,

Cu dulci porumbele

Pe faţă de crin!

Toţi zmeii din lume

Se-nchin l-al meu nume,

Tremur şi se-nchin.

Viteze vestite,

Cu arme-aurite,

Cu dulce cuvânt!

El peste munţi calcă

Şi-n cer are-o falcă,

Ş-una pe pământ.

Păsărea de munte

Cu salbă pe frunte,

Cu salbă de flori!

Murgul meu, când sare,

Trece peste mare

Şi zboară prin nori.

O! Fete-Logofete,

Cu netede plete,

Cu glasul ceresc!

Nu te du de-aice,

Nu te du, voinice,

Că eu te iubesc!

Frumoasă fetiţă,

Cu lungă cosiţă,

Cu sân fecioresc!

Pentru-a ta iubire

Fală sau pieire

Vreau să dobândesc!